PROJEKTAS

Kauno miesto savivaldybės tarybos

2018 m. vasario 6 d.

sprendimu Nr. [T-4](t188004.docx)

**KAUNO MIESTO SAVIVALDYBĖS 2018–2020 METŲ STRATEGINIS VEIKLOS PLANAS**

**I SKYRIUS**

**KAUNO MIESTO SAVIVALDYBĖS MISIJA**

Kauno miesto savivaldybės (toliau – Savivaldybė) misija:

bendruomenei – kartu kurti pilną kultūros ir verslumo miestą, kuriame patogu gyventi bei mokytis,

partneriams – būti atviriems ir profesionaliai kurti bendrą rezultatą miestui,

darbuotojams – dirbti atsakingai ir kūrybiškai, nuolat tobulėti ir kartu siekti ambicingų tikslų.

Kauno miesto savivaldybės 2018–2020 metų strateginis veiklos planas parengtas remiantis Kauno miesto savivaldybės strateginiu plėtros planu iki 2022 metų, patvirtintu Kauno miesto savivaldybės tarybos 2015 m. balandžio 2 d. sprendimu Nr. T-127 „Dėl Kauno miesto savivaldybės strateginio plėtros plano iki 2022 metų patvirtinimo“.

**II SKYRIUS**

**KAUNO MIESTO VYSTYMOSI PRIORITETAI**

Kauno miesto savivaldybės strateginiame plėtros plane iki 2022 metų išskirtos trys prioritetinės sritys: tvarios ekonominės raidos skatinimas ir konkurencingumo didinimas; sumanios ir pilietiškos visuomenės ugdymas; darnus teritorijų ir infrastruktūros vystymas.

Kauno miesto savivaldybė, siekdama įgyvendinti Strateginio plėtros plano prioritetinėse srityse numatytus tikslus, uždavinius ir priemones, parengė trumpalaikį 2018–2020 metų strateginį veiklos planą, kuriame nurodyti svarbiausi Kauno miesto veiklos prioritetai, svarbiausi jų įgyvendinimo darbai ir siekiami rezultatai.

**PIRMASIS SKIRSNIS**

**EKONOMINĖS RAIDOS SKATINIMO PROGRAMA**

Siekiant įgyvendinti Ekonominės raidos skatinimo programą, numatomos pagrindinės veiklos kryptys: palankesnių sąlygų verslui sudarymas, investicijų pritraukimas, turizmo skatinimas, kultūros paslaugų plėtra.

Didinant Kauno miesto pasiekiamumą, patrauklumą turizmui ir verslui, numatoma atidaryti svarbią skrydžių į Varšuvą kryptį, kuriami dar 7 nauji turizmo maršrutai, vykdomos turizmo plėtojimo priemonės, skatinamas jaunimo verslumas.

2018 metais numatyta pritaikyti turizmui Jiesios, Veršvų, Eigulių piliakalnius (įrengti laiptus, sutvarkyti želdinius, įrengti informacinius stendus), įrengti trečią Kauno pilies amfiteatrą, atnaujinti Karo muziejaus sodelį. Pradedami Kauno Šv. arkangelo Mykolo (Įgulos) bažnyčios, kino teatro „Romuva“ restauravimo darbai. Tęsiama Kauno miesto savivaldybės paveldotvarkos programa, taip skatinant sutvarkyti dar daugiau Kauno paveldo objektų.

Kauno miestui tapus 2022 m. Europos kultūros sostine, įkurta VšĮ „Kaunas 2022“, kuri koordinuoja projekto „Kaunas – Europos kultūros sostinė 2022“ įgyvendinimą ir 2018 metais numato daugiau kaip 50 veiklų, įtraukdama ne mažiau kaip 5000 dalyvių.

Kultūros paslaugų plėtrą, menininkų kūrybinę veiklą, gyventojų meninę saviraišką siekiama paskatinti ir suaktyvinti organizuojant kvietimus teikti projektus programai „Iniciatyvos Kaunui“. Ypatingas dėmesys skiriamas Valstybės šimtmečio paminėjimo renginiams Kauno mieste. 2018 metais pradedami Dainų slėnio, VšĮ „Girstučio“ kultūros centro atnaujinimo darbai.

Ekonominės raidos skatinimo programa yra aprašyta [1 priede](t188004%20priedas1_1.docx). [t188004 priedas1\_2.xlsx](t188004%20priedas1_2.xlsx)

**ANTRASIS SKIRSNIS**

**SUMANIOS IR PILIETIŠKOS VISUOMENĖS UGDYMO PROGRAMA**

Sumanios ir pilietiškos visuomenės ugdymo programoje numatomos priemonės besimokančios visuomenės poreikius atitinkančioms švietimo paslaugoms teikti, visoms socialinėms grupėms įtraukti į sporto veiklą, kokybiškų ir visiems prieinamų sveikatos ir socialinių paslaugų plėtrai, Savivaldybės teikiamų viešųjų paslaugų kokybei gerinti, viešajai tvarkai mieste užtikrinti, gyventojų bendruomeniškumui skatinti.

Dirbant švietimo paslaugų gerinimo kryptimi, ypatingą dėmesį numatoma skirti ugdymo kokybei, sąlygų ugdymo įstaigose gerinti. 2018 metais bus gerinamos sąlygos Kauno mokyklose ir darželiuose: rengiamasi atnaujinti remontuotinus mokyklų ir darželių sanitarinius mazgus, virtuves, apšiltinti pastatus, atlikti kitus remonto darbus. Prie bendrojo ugdymo įstaigų atnaujinus sporto aikštynus, pagerės moksleivių laisvalaikio ir sporto veiklų kokybė, vietos bendruomenė taip pat turės galimybę aktyviai praleisti laisvalaikį. 10 Kauno mokyklų pradedamas bandomasis projektas, skirtas diegti sveikos vaikų mitybos pricipus. Pradedami Nacionalinio mokslo ir inovacijų centro (Mokslo salos) projektavimo darbai.

Siekiant įtraukti Kauno miesto gyventojus į sporto veiklas, bus gerinama sporto paslaugų kokybė ir prieinamumas. Vienas svarbiausių 2018 m. pradedamų Kauno miesto savivaldybės infrastruktūros projektų – S. Dariaus ir S. Girėno stadiono rekonstrukcija, kuri kompleksiškai susijusi su naujojo lengvosios atletikos maniežo statyba ir Sporto halės rekonstrukcija. Šiam 2015 m. pradėtam įgyvendinti ir kitus dvejus metus vystomam projektui numatytos ES investicijų 2014–2020 metams, valstybės biudžeto ir kitos lėšos. Kiti planuojami atnaujinti sporto objektai: irklavimo sporto bazė, tarptautinius standartus atitinkanti irklavimo trasa Lampėdžiuose, dengtas futbolo maniežas Jovarų gatvėje.

Europinėmis lėšomis bus modernizuojamos bendrojo ugdymo, ikimokyklinio ir priešmokyklinio ugdymo įstaigos: Kauno Jono Jablonskio gimnazija, Kauno technologijos universiteto inžinerijos licėjus, taip pat numatyta modernizuoti Prezidento Valdo Adamkaus gimnaziją, Kauno Žaliakalnio lopšelį-darželį, Kauno lopšelį-darželį „Boružėlė“ ir Kauno lopšelį-darželį „Svirnelis“, siekiant didinti paslaugų prieinamumą Kauno mieste.

Siekdama skatinti gyventojų bendruomeniškumą, organizacijų iniciatyvas įvairiose srityse (kultūra, sportas, socialinės paslaugos, nevyriausybinių organizacijų, jaunimo veiklos stiprinimas), Savivaldybė ketina toliau vykdyti programą „Iniciatyvos Kaunui“, finansuodama geriausius įvairių sričių projektus. Numatoma, kad viešųjų paslaugų, kurias teikia pagal šią programą finansuojamos nevyriausybinės organizacijos, bendruomenės, įvairios Kauno miesto organizacijos, skaičius didės, o kokybė gerės.

Svarbi socialinės srities veikla, numatyta 2018–2020 m. strateginiame veiklos plane, – jau pradėta vykdyti vaikų namų pertvarka Kauno mieste. Skatinamas naujų socialinių paslaugų vystymas, savanoriška jaunimo veikla, pagalba senyvo amžiaus žmonėms. Taip pat planuojama įkurti Jaunimo centrą – naują erdvę, skirtą prasmingam jaunimo laisvalaikiui.

Siekiant aukštos Savivaldybės teikiamų viešųjų paslaugų kokybės, didesnio aptarnaujamų asmenų pasitenkinimo, bus išplėstas interaktyvių elektroninių paslaugų, naujai įdiegtų elektroninių priemonių spektras. Tikimasi, kad tai taip pat prisidės prie miesto valdymo efektyvumo didinimo.

Sumanios ir pilietiškos visuomenės ugdymo programa yra aprašyta 2 priede. [t188004 priedas2\_1.docx](t188004%20priedas2_1.docx) [t188004 priedas2\_2.xlsx](t188004%20priedas2_2.xlsx)

**TREČIASIS SKIRSNIS**

**DARNAUS TERITORIJŲ IR INFRASTRUKTŪROS VYSTYMO PROGRAMA**

Siekiant įgyvendinti Darnaus teritorijų ir infrastruktūros vystymo programą, numatomos šios veiklos kryptys: inžinerinio aprūpinimo, susisiekimo infrastruktūrų plėtra, saugios ir švarios aplinkos išsaugojimas, efektyvus atliekų tvarkymas, kokybiškos gyvenamosios aplinkos kūrimas.

Darnus teritorijų ir infrastruktūros vystymas Kauno mieste vyks įgyvendinant įvairius miesto strateginius, teritorijų vystymo ir planavimo dokumentus: be strateginio plėtros ir veiklos planų – Kauno miesto bendrąjį planą iki 2023 m., 2014–2020 m. Kauno miesto integruotų teritorijų vystymo programą, Kauno miesto darnaus judumo planą ir kitus dokumentus.

2018 m. bus tęsiama Laisvės al. rekonstrukcija, projektuojamos, renovuojamos, tvarkomos kitos Kauno miesto gatvės, aikštės, parkai. Strateginiame veiklos plane numatytas Savanorių prospekto, K. Donelaičio, Gedimino gatvių, Ateities plento remontas, Draugystės, Santakos, Nemuno krantinės parkų sutvarkymas.

Numatyti viešųjų erdvių sutvarkymo ir atnaujinimo projektai – numatoma tvarkyti Ąžuolyną, Kauko laiptus, sutvarkyti teritoriją prie S. Dariaus ir S. Girėno stadiono, numatyta Karinių oro pajėgų teritorijos konversija, Nemuno salos išvystymas į daugiafunkcį sveikatinimo ir kultūros kompleksą, pritaikant jį visuomenės poreikiams, apžvalgos aikštelės Aleksote rekonstravimas.

Bus skiriamas didelis dėmesys Kauno, kaip dviračių miesto, idėjai įgyvendinti; 2018–2020 m. numatoma toliau tvarkyti ir įrengti naujus pėsčiųjų ir dviračių takus.

Siekiant didinti eismo Kauno mieste saugumą, planuojama įrengti naujus šviesoforus Kauno sankryžose ir pėsčiųjų perėjose, kokybiškai apšviesti pėsčiųjų perėjas. Bus toliau naikinamos avaringiausios gatvių vietos („juodosios dėmės“) pagal Kauno miesto avaringiausių gatvių vietų („juodųjų dėmių“) žemėlapį.

Darnaus teritorijų ir infrastruktūros vystymo programa yra aprašyta 3 priede. [t188004 priedas3\_1.docx](t188004%20priedas3_1.docx) [t188004 priedas3\_2.xlsx](t188004%20priedas3_2.xlsx)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_